WTI ดีดเหนือ 75 เหรียญ ขานรับ “จีน” เปิดประเทศหนุน “ดีมานด์น้ำมัน” ฟื้นตัว
สัญญาน้ำมันดิบเวสต์เท็กซัส ดีดขึ้นเหนือระดับ 75 เหรียญ ขานรับความหวังที่ว่าการเปิดประเทศของจีนจะเป็นปัจจัยหนุนความต้องการใช้น้ำมัน
สัญญาน้ำมันดิบเวสต์เท็กซัส ดีดขึ้นเหนือระดับ 75 เหรียญ ขานรับความหวังที่ว่าการเปิดประเทศของจีนจะเป็นปัจจัยหนุนความต้องการใช้น้ำมัน
19 ธ.ค. 2565

ผู้สื่อข่าวรายงานว่า วันนี้ (19 ธ.ค. 65) ราคาน้ำมัน WTI ดีดตัวขึ้นในช่วงเช้าวันนี้ ขานรับความหวังที่ว่าการเปิดประเทศของจีนจะเป็นปัจจัยหนุนความต้องการใช้น้ำมัน
ณ เวลา 09:27 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนม.ค.พุ่งขึ้น 1.21 ดอลลาร์ หรือ +1.63% แตะที่ 75.50 ดอลลาร์/บาร์เรล
ทั้งนี้ ราคาน้ำมัน WTI ดีดขึ้นมาเยือนเหนือระดับ 75 ดอลลาร์ได้อีกครั้ง เนื่องจากนักลงทุนคาดการณ์ว่า จีนซึ่งเป็นผู้นำเข้าน้ำมันรายใหญ่อันดับ 2 ของโลกจะเปิดประเทศอย่างเต็มรูปแบบหลังจากเริ่มทยอยผ่อนคลายมาตรการเข้มงวดในการควบคุมโควิด-19 แม้ว่าจำนวนผู้ติดเชื้อของจีนปรับตัวสูงขึ้นในขณะนี้ก็ตาม
ด้าน ฟิทช์ เรทติ้งส์ คงอันดับความน่าเชื่อถือของจีนเอาไว้ที่ระดับ “A+” พร้อมกับคาดการณ์ว่า เศรษฐกิจจีนมีแนวโน้มขยายตัวที่ 4.1% ในปี 2566 โดยเพิ่มขึ้นจากการขยายตัวที่ 2.8% ในปี 2565
อย่างไรก็ตาม การตัดสินใจคงอันดับความน่าเชื่อถือจีนครั้งล่าสุดของฟิทช์ มีขึ้นหลังจากที่จีนเพิ่งประกาศผ่อนปรนการบังคับใช้มาตรการโควิดเป็นศูนย์เมื่อสัปดาห์ที่ผ่านมา และหันมาให้ความสำคัญต่อการขยายตัวทางเศรษฐกิจของประเทศ